**Ministru kabineta noteikumu projekta „Profesionālās izglītības kompetences centra statusa piešķiršanas un anulēšanas kārtība” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Profesionālās izglītības kompetences centra statusa piešķiršanas un anulēšanas kārtība” (turpmāk – noteikumu projekts) ir izstrādāts saskaņā ar Profesionālās izglītības likuma 7.panta 11.punktu. Noteikumu projekts izstrādāts pēc Izglītības un zinātnes ministrijas iniciatīvas. |
| 2. | Pašreizējā situācija un problēmas | Šobrīd tiesiskais regulējums un kritēriji, kuri nosaka profesionālās izglītības iestādes kompetences centra (turpmāk – kompetences centrs) statusa piešķiršanas kārtību, noteikti ar Ministru kabineta 2011.gada 22.februāra noteikumiem Nr.148 „Profesionālās izglītības kompetences centra statusa piešķiršanas un anulēšanas kārtība” (turpmāk – noteikumi Nr.148).  Atbilstoši Ministru kabineta 2010.gada 2.marta noteikumu Nr.108 „Normatīvo aktu projektu sagatavošanas noteikumi” 140.punktā noteiktajam noteikumos Nr.148 grozīto normu apjoms pārsniedz pusi no spēkā esošo noteikumu normu apjoma, tādēļ ir sagatavots jauns noteikumu projekts.  Noteikumi Nr.148 nedod skaidru priekšstatu par to, kā profesionālās izglītības iestādēm (turpmāk – izglītības iestāde) kvalificēties kompetences centra statusa ieguvei, nodrošinot patiesi kvalitatīvu profesiju apguvi, kā arī tajos noteiktie kritēriji ir pārāk zemi (piemēram: kritērijs „kurā audzēkņu mācību sasniegumu vidējais vērtējums pēdējo divu mācību gadu laikā centralizētajos profesionālās kvalifikācijas eksāmenos nav zemāks par valsts profesionālās izglītības standartā noteikto optimālo apguves līmeni” ietver sevī atzīmju amplitūdu no 6 līdz 8 ballēm, tādejādi kompetences centra statusa ieguvei var kvalificēties gandrīz visas profesionālās izglītības iestādes). Noteikumi Nr.148 neiekļauj vairākas kompetences centram nepieciešamās papildus veicamās funkcijas (karjeras izglītības nodrošināšana, darba tirgus prasībām atbilstošas izglītojamo prakses vietu nodrošināšana, izglītojamo skaita, kas priekšlaicīgi atstāj mācības, ierobežošana u.c.). Ņemot vērā iepriekš minēto, Izglītības un zinātnes ministrija veidoja neformālu darba grupu, kura izstrādāja grozījumus kompetences centra statusa piešķiršanas kārtībai, papildinot ar vairākiem jauniem kritērijiem un paaugstinot prasības dažiem esošajiem kritērijiem, tajā skaitā ar kritēriju, ierobežojot izglītības iestādēs izglītojamo skaitu, kas priekšlaicīgi atstāj mācības.  Noteikumos Nr.148 nav iekļauti kritēriji attiecībā uz Kultūras ministrijas padotībā esošajām izglītības iestādēm, dodot tām iespēju kvalificēties kompetences centra statusa ieguvei, ievērojot kultūras nozares specifiku, izglītības iestāžu un izglītojamo skaitu izglītības iestādēs, kā arī pieejamo finansējumu.  **Saskaņā ar noteikumu Nr.148 4.punktu jautājums par kompetences centra statusa piešķiršanu valsts izglītības iestādei Izglītības un zinātnes ministrijā tiek skatīts tikai tad, ja ir saņemts saskaņojums no tās ministrijas, kuras institucionālā padotībā attiecīgā izglītības iestāde atrodas. Šādas ministrijas tiesības konceptuāli neatbalstīt kompetences centra statusa piešķiršanu tās padotībā esošām izglītības iestādēm, ir arī Izglītības un zinātnes ministrijai.**  **Ievērojot minēto, kā arī nepieciešamību paaugstināt kritērijus profesionālās izglītības kompetences centra statusa piešķiršanai, Izglītības un zinātnes ministrija pieņēma lēmumu nevirzīt izskatīšanai Ministru kabineta sēdē lēmumu projektus par kompetences centra statusa piešķiršanu 10 tās padotībā esošām izglītības iestādēm, kuras bija iesniegušas iesniegumus kompetences centra statusa piešķiršanai, pamatojoties uz noteikumu Nr.148 regulējumu.**  **Izglītības iestādes tika informētas arī par to, ka pēc noteikumu projekta pieņemšanas, tām atkārtoti jāizvērtē atbilstība kompetences centra statusam un jāiesniedz apliecinoši dokumenti Izglītības un zinātnes ministrijā.**  **Izglītības un zinātnes ministrijā nav saņemti izglītības iestāžu iesniegumi, kuri nav izskatīti un par kuru virzību vēl būtu jāpieņem lēmums.**  Turklāt Saeimā 2012.gada 19.aprīlī ir pieņemti grozījumi Profesionālās izglītības likumā, nosakot cita starpā arī termiņu, kādā izskatāms izglītības iestādes iesniegums par kompetences centra statusa piešķiršanu.  Pamatojoties uz noteikumos Nr.148 ietverto regulējumu, laika periodā no 2011.gada 16.augusta līdz 24.augustam kompetences centra statuss ir piešķirts sešām Izglītības un zinātnes ministrijas izglītības iestādēm. |
| 3. | Saistītie politikas ietekmes novērtējumi un pētījumi | Ministru kabinets ar 2010.gada 6.janvāra rīkojumu Nr.5 ir apstiprinājis Profesionālās izglītības iestāžu tīkla optimizācijas pamatnostādnes 2010.–2015.gadam (turpmāk – pamatnostādnes), kas paredz optimizēt un diferencēt izglītības iestādes, tajā skaitā veidojot kompetences centrus. |
| 4. | Tiesiskā regulējuma mērķis un būtība | Noteikumu projektā ir vairākas jaunas prasības izglītības iestādei, piemēram, nosakot, ka tā sadarbībā ar nozares organizācijām un komersantiem vismaz divās nozarēs (attiecībā uz Kultūras ministrijas padotībā esošām iestādēm – vienā nozarē), kurās izglītības iestāde īsteno profesionālās vidējās izglītības programmas, veic reģionālā vai nozares metodiskā centra, pedagogu tālākizglītības centra un ārpus formālās izglītības sistēmas apgūtās profesionālās kompetences novērtēšanas funkcijas. Izglītības iestāde nodrošina vienlaicīgi ne mazāk kā 100 izglītojamo mācības izglītības programmās katrā no atbilstošām nozarēm kopumā (neattiecas uz Kultūras ministrijas padotībā esošām iestādēm). Pašreiz profesionālās izglītības iestādēs tiek ieguldīti finanšu līdzekļi vairāk nekā 100 miljonu latu apjomā mācību infrastruktūras un mācību aprīkojuma pilnveidei. Tieši tajās izglītības iestādēs, kur atbilstošā nozarē ir veikti ieguldījumi infrastruktūras un mācību aprīkojuma pilnveidei ir jākoncentrē izglītojamo sagatavošana atbilstošā nozarē. Tādēļ kompetences centriem tiek noteikts kritērijs attiecīgā mācību periodā sagatavot vismaz 100 izglītojamos atbilstošā nozarē, tādējādi garantējot, ka finanšu līdzekļu ieguldījums ir bijis efektīvs.  Eiropas Savienība stratēģijas “Eiropa-2020” ietvaros ir izvirzījusi ES valstīm mērķi samazināt priekšlaicīgi mācības pārtraukušo izglītojamo skaitu zem 10%. Pēdējos trīs gados Latvijas valstī profesionālās izglītības iestādēs priekšlaicīgi mācības pārtraukušo izglītojamo skaits ir 13% robežās. Šo 13% datu analīze uzrāda, ka pēdējo 3 gadu periodā lielāko atskaitīto izglītojamo skaitu veido tie, kuri neapmeklē izglītības iestādi (31%), tiem seko izglītojamie, kuriem nav vērtējuma, vai ir nepietiekams vērtējums mācību priekšmetos (16%) un tie, kuri nepareizas izvēles dēļ ir pārgājuši uz citu izglītības iestādi (16%). Bez tam audzēkņi ir bijuši atskaitīti slimības dēļ (2%), dzīves vietas maiņas dēļ (6%), ģimenes apstākļu dēļ (15%) un citu iemeslu dēļ (14%).  Šie 13% tiek nosacīti sadalīti divās daļās: pirmajā daļā ietverot tos atskaitīšanas iemeslus, kurus izglītības iestāde nevar ietekmēt (5%) un otrajā daļā tos, kurus izglītības iestāde var ietekmēt (8%). Pamatojoties uz statistikas datiem, pēdējo 3 gadu laikā atskaitīto izglītojamo skaits no izglītības iestādes atkarīgu (ietekmējamu) iemeslu dēļ vidēji sastāda 8%. Uzskatām, ka šis rādītājs ir saistāms ar izglītības iestādes darba kvalitāti: jauniešiem nepieciešams savlaicīgs atbalsts no pedagogu puses mācību apguvē, interesantas un daudzveidīgas brīvā laika pavadīšanas iespējas, savlaicīgs psiholoģiskais atbalsts, kā arī nopietns izglītības iestādes darbs, nodrošinot karjeras izglītības attīstību un piesaistot izglītības iestādei tieši tos izglītojamos, kuri ir ieinteresēti konkrētās profesijas apguvē.  Pamatojoties uz augstākminēto, noteikumos ir noteikts kritērijs, ka divu pēdējo mācību gadu periodā no tiem izglītojamajiem, kuri uzsākuši mācības, no izglītības iestādes atskaitīti drīkst būt ne vairāk kā 8% šādu iemeslu dēļ: 1) nepietiekami mācību sasniegumu vērtējumi, 2) neattaisnoti mācību kavējumi, 3) nepareiza karjeras izvēle.  Attiecībā uz mācību sasniegumiem šajā noteikumu projektā prasības ir paaugstinātas: noteikumu projekts nosaka, ka pēdējo divu mācību gadu laikā ne mazāk kā 60% no profesionālo kvalifikāciju ieguvušajiem izglītojamajiem vērtējums profesionālās kvalifikācijas eksāmenos nedrīkst būt zemāks par septiņām ballēm – tādejādi akcentējot profesijas kvalitatīvas apguves nozīmi. Saskaņā ar Ministru kabineta 2000.gada 27.jūnija noteikumu Nr.211 „Noteikumi par valsts profesionālās vidējās izglītības standartu un valsts arodizglītības standartu” 4.pielikumu un Ministru kabineta 2011.gada 30.augusta noteikumiem Nr.662 “Profesionālās kvalifikācijas eksāmenu norises kārtība akreditētās profesionālās izglītības programmās” profesionālās kvalifikācijas eksāmenu 3.profesionālās kvalifikācijas līmenim var kārtot un iegūt profesionālo kvalifikāciju arī ar „nepietiekamiem galīgiem vērtējumiem”.  Projektā nosauktos 60% no profesionālo kvalifikāciju ieguvušajiem izglītojamajiem aprēķina no tiem, kuriem profesionālās kvalifikācijas eksāmenos ir vismaz „5” (apmierinoši) (šajā skaitā nav tie, kuri eksāmenu nokārtojuši uz „4” vai zemāku balli un kuri nav bijuši tiesīgi kārtot profesionālās kvalifikācijas eksāmenu tādēļ, ka nav saņēmuši visos priekšmetos galīgo vērtējumu). Tā kā saskaņā ar iepriekš minētajiem Ministru kabineta noteikumiem zemākā atzīme kvalifikāciju ieguvušajiem ir „5” (apmierinoši), tad kļūst skaidrs, ka kompetences centram ir reālas iespējas sagatavot  izglītojamos tādā līmenī, lai vismaz 60% no tiem vērtējums būtu „7” (labi). Šie vērtējumi atšķiras par 2 ballēm, kas nozīmē, ka izglītojamā zināšanu apguves līmenis 300 punktu skalā (3.profesionālās kvalifikācijas līmenim) atšķiras tikai apmēram par 10%.  Piemēram: Profesionālās izglītības kompetences centrā „Liepājas Valsts tehnikums” profesionālās kvalifikācijas eksāmenā vērtējumu 7 balles un vairāk ieguva:  1) 2010./2011.mācību gadā 64,3% izglītojamo;  2) 2011./2012.mācību gadā 65,8% izglītojamo.  Profesionālās izglītības kompetences centrā „Kandavas Valsts lauksaimniecības tehnikums” pēdējos divos mācību gados centralizētajā profesionālās kvalifikācijas eksāmenā vērtējumu 7 balles un augstāk ieguva 83% izglītojamo, kuri kārtoja eksāmenus.  Sadarbībā ar darba devēju organizācijām vai to apvienībām un nozares komersantiem, izglītības iestādēm jānodrošina arī darba tirgus prasībām atbilstošas izglītojamo prakses vietas, jānodrošina pedagogu pieredzes apmaiņa un stažēšanās gan nacionālā, gan starptautiskā līmenī, jāizstrādā nepieciešamie mācību un metodiskie materiāli, publicējot tos izglītības iestādes tīmekļa vietnē. Pašreiz Eiropas Savienības struktūrfondu vai citu ārvalstu finanšu instrumentu finansētie projekti piedāvā daudzveidīgas iespējas, tajā skaitā pedagogu pieredzes apmaiņai.  Piemēram:  Eiropas Sociālā fonda 1.2.1.1.2.apakšaktivitātes projekta „Profesionālo mācību priekšmetu pedagogu un prakses vadītāju teorētisko zināšanu un praktisko kompetenču paaugstināšana”, kuru īsteno Izglītības un zinātnes ministrijas Valsts izglītības satura centrs, ietvaros, ir uzsākts darbs, lai paaugstinātu sākotnējā profesionālā izglītībā iesaistīto pedagogu un prakses vadītāju kompetenci, mobilitāti, nodrošinātu prasmju atjaunošanu, īpaši saistībā ar modernizēto profesionālās izglītības iestāžu aprīkojumu un saturu, kā arī uzlabotu profesionālās izglītības pedagogu sagatavošanu. Projekta programmas praktiskās daļas īstenošanas ietvaros Latvijā un citās Eiropas Savienības valstīs notiek profesionālo kompetenču apgūšana nozares profesionālās organizācijās, uzņēmumos un profesionālās izglītības iestādēs, nostiprinot pedagogu un prakses vadītāju teorētiskās zināšanas, praktiskās iemaņas un paaugstinot profesionālās kompetences projektā apstiprinātajās nozarēs.  Iekļaujot šīs prasības noteikumu projektā kā kritēriju tiks veicināta izglītības iestāžu, kuras vēlas iegūt kompetences centra status, vēlme iesaistīties starptautiskajos projektos, bet pedagogiem mācīties, lai nodrošinātu iespēju sagatavot izglītojamos, izmantojot mūsdienīgu aprīkojumu, atbilstoši pieprasījumam darba tirgū.  Iestādei, kura vēlas iegūt kompetences centra statusu, ir jāpilda arī centra funkcijas atbilstoši 2.7.apakšpunkta ievaddaļai. Līdz ar to ir nepieciešama pedagogu profesionālā pilnveide, pieredzes apmaiņa un stažēšanās, lai varētu sekmīgi atbilstošās nozarēs organizēt seminārus, konferences un tml. Bez tam izglītības iestādēm jānodrošina karjeras izglītības pasākumi un individuālās karjeras konsultācijas.  Attiecībā uz Kultūras ministrijas padotībā esošajām profesionālās izglītības iestādēm noteikumu projektā ir noteikti atsevišķi nosacījumi profesionālās izglītības kompetences centra statusa piešķiršanai, ievērojot nozares specifiku, izglītības iestāžu un izglītojamo skaitu izglītības iestādēs, kā arī pieejamo finansējumu.  Atbilstoši Ministru kabineta 2008.gada 2.decembra noteikumiem Nr.990 „Noteikumi par Latvijas izglītības klasifikāciju” vienā iestādē ir pārstāvēta viena vai, augstākais, divas kultūrizglītības nozares. Tādēļ noteikumu projektā ir noteikti atšķirīgi Kultūras ministrijas nozares jomai atbilstoši kompetences centra piešķiršanas kritēriji attiecībā uz izglītības programmu skaitu izglītības iestādē, sadarbības organizāciju nozaru skaitu un izglītojamo skaitu.  Izglītojamo skaits noteikumu projektā paredzētajos Kultūras ministrijas padotībā esošajos profesionālās izglītības iestāžu kompetences centros pašlaik ir sasniedzams, tikai apvienojot vairākas mūzikas vidusskolas. Lielāks izglītojamo skaits nekā noteikts noteikumu projekta 4.punktā profesionālās izglītības kompetences centros mūzikas specialitātes profesionālās vidējās izglītības iestādēs, ņemot vērā nozares specifiku, ir neracionāls. Līdzīgi noteikumi attiecināmi arī uz Kultūras ministrijas padotības mākslas un dizaina vidusskolām.  Kultūras ministrijas padotībā esošās profesionālās vidējās izglītības iestādes līdz šim nav reorganizētas kā profesionālās izglītības kompetences centri, jo skaitliski neatbilda spēkā esošo noteikumu Nr.148 prasībām. |
| 5. | Projekta izstrādē iesaistītās institūcijas | Izglītības un zinātnes ministrija organizēja neformālu darba grupu, kurā, izstrādājot noteikumu projektu, piedalījās pārstāvji no Latvijas Darba devēju konfederācijas, paužot priekšlikumus attiecībāuz kompetences centra metodiskajām funkcijām, kā arī pārstāvji no Profesionālās izglītības biedrības. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Priekšlikumi par kritērijiem attiecībā uz kompetences statusa piešķiršanu mūzikas un mākslas vidusskolām noteikumu projektā izstrādāti, pamatojoties uz Kultūras ministrijas izveidotās darba grupas „Nacionālo kompetences centru izveidošanai profesionālās vidējās kultūrizglītības sistēmā” Šī darba grupa līdz 2012.gada decembrim sniegs priekšlikumus Kultūras ministrijas padotībā esošo kompetences centru turpmākai izveidei profesionālās vidējās kultūrizglītības sistēmā, kas veicinās izglītības kvalitātes uzlabošanu un kultūras un radošo industriju nozarēs nodarbināto konkurētspēju.  Kultūras ministrijas politikas plānošanas dokuments, kas paredzēs izveidot kompetences centrus profesionālās vidējās kultūrizglītības sistēmā, ir izstrādes un apspriedes stadijā. Šis dokuments noteiks Kultūras ministrijas padotībā esošo kompetences centru profesionālās vidējās kultūrizglītības sistēmā izveidi. Atbilstoši apstiprinātajam politikas plānošanas dokumentam, Kultūras ministrija lems par padotībā esošo profesionālo vidusskolu kopējo skaitu, kā arī par kompetences centru izveidi. Kultūras ministrija plāno veidot kompetences centrus sākot ar 2014.gada janvāri. Provizoriski 2014.gadā varētu izveidot divus profesionālas izglītības kompetences centrus. Plānotais vidējais izglītojamo skaits gadā divos Kultūras ministrijas padotībā esošajos profesionālās izglītības kompetences centros profesionālās vidējās izglītības mūzikas un dejas programmās – 350 izglītojamie, savukārt mākslas un dizaina kompetences centrā – 650 izglītojamie. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projekta tiesiskais regulējums attiecas uz profesionālās izglītības iestādēm, kas īsteno profesionālās vidējās izglītības programmas, kas dod iespēju iegūt trešo profesionālās kvalifikācijas līmeni, kā arī nozaru darba devēju organizācijām visos Latvijas novados un pilsētās.  Līdz 2015.gadam ir plānots piešķirt kompetences centra statusu 14 Izglītības un zinātnes ministrijas padotībā esošajām izglītības iestādēm. Vidējais izglītojamo skaits četrpadsmit kompetences centros gadā ir ap 14 913 izglītojamie. Līdz 2014.gadam plānots piešķirt divām Kultūras ministrijas izglītības iestādēm ar vidējo izglītojamo skaitu gadā ap 1000. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt. | Tiesiskais regulējums var ietekmēt Latvijas pilsoni, kurš vēlas iegūt profesionālo kvalifikāciju vai pilnveidot savas profesionālās zināšanas, prasmes un kompetences. Tiesiskais regulējums var ietekmēt tos Latvijas reģionus, kuros tiek izveidoti kompetences centri, veicinot tieši reģionam raksturīgas nozares attīstību, nodrošinot ar atbilstošiem speciālistiem, kā arī piesaistot arvien vairāk izglītojamo no vispārizglītojošām izglītības iestādēm. |
| 3. | Tiesiskā regulējuma finansiālā ietekme | Nepieciešamais papildu finansējums Izglītības un zinātnes ministrijas padotībā esošajās profesionālās izglītības iestādēs tiks nodrošināts šajās iestādēs piešķirtā valsts budžeta līdzekļu ietvaros. |
| 4. | Tiesiskā regulējuma nefinansiālā ietekme | Noteikumu projekts nodrošinās izglītības iestādei ar augstākiem mācību darba rezultātiem iespēju kompetences centra statusa ieguvei, kā arī papildu finansējumu pedagogiem par papildu funkciju veikšanu. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| Rādītāji | 2012 | | Turpmākie trīs gadi (tūkst. latu) | | |
| 2013 | 2014 | 2015 |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | Izmaiņas, salīdzinot ar 2012 gadu | Izmaiņas, salīdzinot ar 2012 gadu | Izmaiņas, salīdzinot ar 2012 gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: |  |  |  | 243,9 | 243,9 |
| 2.1. valsts pamatbudžets | 0 | 0 | 0 | 243,9 | 243,9 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 243,9 | 243,9 |
| 3.1. valsts pamatbudžets | 0 | 0 | 0 | 243,9 | 243,9 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X |  |  | 243,9 | 243,9 |
| 5.1. valsts pamatbudžets | 0 | 0 | 243,9 | 243,9 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Saskaņā ar noteikumu projektā paredzēto izglītības iestāde, kurai piešķirts kompetences centra statuss, ne vien īstenos profesionālās izglītības programmas, bet arī būs reģionālais vai nozares metodiskais centrs, pedagogu tālākizglītības centrs un veiks ārpus formālās izglītības sistēmas apgūtās profesionālās kompetences novērtēšanu. Tādēļ kompetences centrā nodarbināto pedagogu darba samaksa tiek palielināta par 10%.  Atbilstoši pamatnostādnēm līdz 2015.gadam plānots piešķirt kompetences centra statusu 14 Izglītības un zinātnes ministrijas padotībā esošām izglītības iestādēm.  Piemaksu 10% apmērā no mēneša darba algas likmes pedagogiem profesionālās izglītības kompetences centros jau nosaka Ministru kabineta 2009.gada 28.jūlija noteikumi Nr.836 "Pedagogu darba samaksas noteikumi" un finansējums tai ir paredzēts Izglītības un zinātnes ministrijas budžetā.  2012.gadā un turpmākajos gados pedagogu darba samaksas pieauguma nodrošināšanai plānotajos 14 Izglītības un zinātnes ministrijas padotībā esošajos kompetences centros Izglītības un zinātnes ministrija ir paredzējusi savā budžetā 821 753 latus.  Plānotais gada vidējais izglītojamo skaits 14 kompetences centros 14 913. Atbilstoši Ministru kabineta 2007.gada 2.oktobra noteikumiem Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” pedagogu atalgojums gadā:  skolotāju atalgojums:  (14200/9,2 + 713/6) = 1662.3 likmes x 255 x 12 = 5 086 638 lati;  pārējo pedagogu atalgojums:  0,26 x 5 086 638 = 1 322 525 lati;  dienesta viesnīcas pedagogu atalgojums:  (5222/75) = 69,63 likmes x255x12 = 213 067 lati;  5 086 638 + 1 322 525 + 213 067 = 6 622 230 lati.  Piemaksa par kompetences centru: 10% no 6 622 230 = 662223 lati;  Valsts sociālās apdrošināšanas obligātās iemaksas: 24,09 % no 662 223 = 159 530 lati;  Kopā: 821 753 lati  No 2011.gada 1.septembra kompetences centra statuss piešķirts 6 izglītības iestādēm un 10% piemaksas nodrošināšanai šo 6 kompetences centru pedagogiem 2012.gadā paredzēta atlīdzība 331 797 lati.  Plānots, ka 2013.gada pirmajā ceturksnī darbu uzsāks visi 14 kompetences centri, kā to paredz apstiprinātais finansējums.  **Kultūras ministrijas kompetences centri**:  Provizoriski 2014.gadā var būt izveidoti divi profesionālas izglītības kompetences centri. Plānotais vidējais izglītojamo skaits gadā divos Kultūras ministrijas padotībā esošās profesionālās izglītības kompetences centros profesionālās vidējās izglītības mūzikas un dejas programmās – 350 izglītojamie, mākslas un dizaina kompetences centrā – 650 izglītojamie.  Papildus profesionālās vidējās izglītības programmām visas Kultūras ministrijas padotībā esošās mūzikas un mākslas vidusskolas īsteno arī profesionālās ievirzes izglītības programmas, kuras arī tiek finansētas no valsts budžeta un kuras tiek plānots saglabāt arī tad, ja izglītības iestāde iegūs kompetences centra statusu. Līdz ar to, Kultūras ministrijas aprēķinos, pamatojoties uz Ministru kabineta 2009.gada 28.jūlija noteikumu Nr.836 „Pedagogu darba samaksas noteikumi” 28.punktu, ir jāparedz piemaksa 10% apmērā ne tikai profesionālās vidējās izglītības programmās, bet arī profesionālās ievirzes programmās.  Provizoriskais papildu nepieciešamā finansējuma aprēķins **profesionālās vidējās** izglītības programmās:  Atbilstoši Ministru kabineta 2007.gada 2.oktobra noteikumiem Nr.655 „Noteikumi par profesionālās izglītības programmu īstenošanas izmaksu minimumu uz vienu izglītojamo” pedagogu atalgojums gadā:  skolotāju atalgojums:  (650//3,9 + 350/1,8) = (166,67 likmes +194,45 likmes) x 280 x 12 = 1 213 363,20 lati;  pārējo pedagogu atalgojums:  0,26 x 1 213 364,20 = 315 474,43 lati;  dienesta viesnīcas pedagogu atalgojums:  (375/75) = 5 likmes x280x12 = 16 800 lati;  1 213 364,20 + 315 474,43 + 16 800 = 1 545 638, 63 lati.  Piemaksa par kompetences centru: 10% no 1 545 638,63= 154 563,86 lati;  Valsts sociālās apdrošināšanas obligātās iemaksas: 24,09 % no 154 563,86 = 37 234,43 lati;  Atlīdzība piemaksu nodrošināšanai profesionālās vidējās izglītības programmās: 191 798,29 lati.    Profesionālās ievirzes izglītības programmās provizoriskais izglītojamo skaits ir 100 izglītojamie mākslas profesionālajās izglītības programmās (aptuvenais apmaksājamo pedagoģisko likmju skaits – 5 likmes) un 485 izglītojamie mūzikas un dejas profesionālās izglītības programmās (aptuvenais apmaksājamo pedagoģisko likmju skaits – 120 likmes). Provizoriskais izglītojamo skaits un apmaksājamo pedagoģisko likmju skaits noteikts, pamatojoties uz izglītojamo skaitu, kas pašlaik apgūst profesionālās ievirzes izglītības programmas potenciālajos Kultūras ministrijas profesionālās izglītības kompetences centros.  Provizoriskais papildu nepieciešamā finansējuma aprēķins **profesionālās ievirzes** izglītības programmās:  Atlīdzība profesionālās ievirzes izglītības programmās: (5 likmes +120 likmes) x 280 x 12 =420 000,00 lati;  Piemaksa par kompetences centru: 10% no 420 000 = 42 000,00  Valsts sociālās apdrošināšanas obligātās iemaksas: 24,09 % no 42 000 = 10 117,80 lati;  Atlīdzība piemaksu nodrošināšanai profesionālās ievirzes izglītības programmās: 52 117,80 lati .  **Kopā provizoriski nepieciešamais papildu finansējums piemaksu nodrošināšanai divos kompetences centros: 243 916,09 lati.**  Kultūras ministrijas budžetā finansējums 10% piemaksu nodrošināšanai profesionālās izglītības kompetences centriem nav paredzēts.  Vēršam uzmanību, ka iepriekš norādītie aprēķini ir provizoriski.  Kultūras ministrija norāda, ka konkrētu finansiālo ietekmi 2012. un 2013.gadā nevar noteikt, jo Kultūras ministrijas padotībā esošo izglītības iestāžu kompetenču centrus ir plānots izveidot sākot ar 2014.gadu. Tādēļ Kultūras ministrijas ieskatā jautājums par papildu finansējuma piešķiršanu ir lemjams Ministru kabinetā pēc tam, kad Kultūras ministrijā būs pieņemti konkrēti lēmumi par profesionālās izglītības kompetences centru izveidi tās padotībā esošajās profesionālās izglītības iestādēs.  Tā kā Kultūras ministrijas plānotais profesionālās izglītības kompetences centru izveides laiks ir 2014.gada 1.janvāris, tad Kultūras ministrija lūdz jautājumu par finansējuma piešķiršanu piemaksu nodrošināšanai tās padotībā esošajiem profesionālās izglītības kompetences centriem izskatīt valsts budžeta projekta 2014.gadam sagatavošanas procesā. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7.Cita informācija | Nav. | | | | |

Anotācijas IV un V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Ar 2012.gada 8.marta Izglītības un zinātnes ministrijas vēstuli Nr.01-21/1146 iesaistītās institūcijas - Latvijas Darba devēju konfederācija, Profesionālās izglītības biedrība - tika informētas par jauna noteikumu projekta izstrādes uzsākšanu. |
| 2. | Sabiedrības līdzdalība projekta izstrādē. | Noteikumu projekta izstrādes gaitā notika konsultācijas ar Latvijas Darba devēju konfederāciju, Profesionālās izglītības biedrību. |
| 3. | Sabiedrības līdzdalības rezultāti | Noteikumu projektu atbalsta Profesionālās izglītības biedrība. Latvijas Darba devēju konfederācija izteica priekšlikumu - iebildi attiecībā uz kompetences centru metodisko centru funkcijām, pieprasot tam papildu finansējumu. |
| 4. | Saeimas un ekspertu līdzdalība | Konsultācijas nav notikušas. |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildi nodrošinās ministrija, kuras institucionālajā padotībā attiecīgā izglītības iestāde atrodas un pati izglītības iestāde, kura kvalificēsies kompetences centra statusa ieguvei. |
| 2. | Projekta izpildes ietekme uz pārvaldes funkcijām | Noteikumu projekts nepaplašina un nesašaurina Izglītības un zinātnes ministrijas funkcijas. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Jaunas institūcijas netiks veidotas. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Likvidēt esošas institūcijas nav plānots. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Izglītības iestāžu reorganizācija nav paredzēta. |
| 6. | Cita informācija | Nav. |

Izglītības un zinātnes ministrs R.Ķīlis

Vizē:

Valsts sekretāre S.Liepiņa

29.01.2013. 14:39

3375

Dz.Kalniņa

67047942, [dzintra.kalnina@izm.gov.lv](mailto:dzintra.kalnina@izm.gov.lv)